පොදුරාජ්‍ය මණ්ඩලීය රාජ්‍ය නායක සමුළුව පැවැත්වීම සඳහා ශ්‍රී ලංකාව තෝරා ගැනීම රටක් වශයෙන් අප ලද මහත් භාග්‍යයක් බව නාවික හමුදාපති වයිෂ් අද්මිරාල් ජයනාත් කොළඹගේ මහතා ප්‍රකාශ කරයි.ජාතියක් වශයෙන් මේ සම්බන්ධයෙන් ආඩම්බර වියහැකි බව පෙන්වාදෙන ඒ මහතා එම අවස්ථාව අප ලැබූ දුර්ලභ අවස්ථාවක් බවද මෙයින් උපරිම ප්‍රයෝජන ලබාගත යුතු බවද පෙන්වා දෙයි.මීට වසර හතරකට පෙර ශ්‍රී ලංකාවේ පැවැති වාතාවරණය සම්බන්ධයෙන් සිහිපත් කළ වයිෂ් අද්මිරාල් ජයනාත් කොළඹගේ මහතා යුද ගැටුම් සාර්ථකව නිමාවට පත්කිරීමෙන් අනතුරුව අපේ රට සීග්‍ර සංවර්ධනයකට ලක්ව තිබෙන බවද වත්මන් යහපත් වාතාවරණය යටතේ රටවල් රැසක් සහභාගිවන ජාත්‍යන්තර මට්ටමේ සමුළුවක් පවත්වන බවද අවධාරණය කරයි.ලෝකයේ රටවල් රැසක රාජ්‍ය නායකයන් සේම ඇමැතිවරුන් ප්‍රමුඛ රාජ්‍යතාන්ත්‍රිකයන් විශාල පිරිසක් මෙරටට පැමිණෙන අවස්ථාවක අපේ රටේ වත්මන් යහපත් වාතාවරණය මෙන්ම සංවර්ධනය සහ යටිතල පහසුකම් දියුණු කිරීම ආදිය සියැසින් දැක ගන්නට අවස්ථාව සැළසෙන බවද නාවික හමුදාපතිවරයා සදහන් කරයි.මේ අතර ඒ මහතා සදහන් කළේ පොදුරාජ්‍ය මණ්ඩලීය රාජ්‍ය නායක සමුළුව ශ්‍රී ලංකවේදී පැවැත්වීමත් සමඟ ජනාධිපති මහින්ද රාජපක්ෂ මහතා එහි සභාපතිත්වයට පත්වන බවත් එය අපේ රටට විශාල ගෞරවයක් බවත්ය.1976 වසරේ ශ්‍රී ලංකාවේදී පැවැති නොබැඳි ජාතීන්ගේ රාජ්‍ය නායක සමුළුවෙන් අනතුරුව ශ්‍රී ලංකාවේදී පැවැත්වෙන විශාලතම රාජ්‍ය නායක සමුළුව මෙය බව සිහිපත් කරන ඒ මහතා මේ අවස්ථාව අපේ රටට ආශිර්වාදයක් වනු ඇතැයිද ප්‍රකාශ කරයි..